| *方位fong1 wai2* |
| --- |
| 西北 | 西北偏北 | 北bak1 | 東北偏北 | 東北 |
| 西北偏西 |  | 東北偏東 |
| 西sai1 | 東dung1 |
| 西南偏西 | 東南偏東 |
| 西南 | 西南偏南 | 南naam4 | 東南偏南 | 東南 |

**方位**係各方向嘅位置。**四方位**或**基本方位**就係東、南、西、北，相對方位係前、後、左、右、上、下。

四方位越精密，就衍出**八方位**、**十六方位**、**廿四方位**同**卅二方位**。亦有用度數，同圓一樣分三百六十度，再下分分同秒。一般方位，可以由羅經得來。讀羅經出方位，叫**羅經讀數**。

東西方嘅定義
------

喺地球嘅球面上，順著地球自轉嘅方向為之東方，逆著地球自轉嘅係西方。

日出方位並唔一定係正東方，日落方向亦唔一定係正西方。如果太陽直射點喺北半球，太陽由東偏北方升起，由西偏北方落下，太陽直射點緯度或者當地緯度越高，咁呢個角度越大。同樣道理，如果太陽直射點係喺南半球，太陽由東偏南方升起，喺西偏南方落落去，太陽嘅直射點緯度或者當地緯度越高，咁呢個偏角就越大。只有喺春分同秋分嘅時候，太陽先至係由正東方升起，正西方落下。

南北方嘅定義
------

喺通過某個地方嘅子午線上面，向北極嘅方向係嗰個地點嘅北方，向南極嘅方向就係嗰個地點嘅南方。

複合方向
----

依據唔同嘅精確度，羅盤上面嘅方位除咗四方位之外，重可以細分為方位角、八方位、十六方位、三十二方位。方位角用正北，亦即係面向地理北極嘅方向，作爲0°，然後順時鐘方向（右轉）慢慢咁增加度數，到90°係東，180°係南，270.00°係西；八方位就同鄰近方位相差45°；十六方位嘅就同鄰近方位相差22.5°；而三十二方位就同鄰近方位相差11.25°。三十二方位通常用喺航海、航空、軍事等呢啲需要精確方位嘅場合。

### 三十二方位嘅方位角

* 000.00° 北
* 011.25° 北微東
* 022.50° 東北偏北（北北東）
* 033.75° 東北微北
* 045.00° 東北
* 056.25° 東北微東
* 067.50° 東北偏東（東北東）
* 078.75° 東微北
* 090.00° 東
* 101.25° 東微南
* 112.50° 東南偏東（東南東）
* 123.75° 東南微東
* 135.00° 東南
* 146.25° 東南微南
* 157.50° 東南偏南（南南東）
* 168.75° 南微東
* 180.00° 南
* 191.25° 南微西
* 202.50° 西南偏南（南南西）
* 213.75° 西南微南
* 225.00° 西南
* 236.25° 西南微西
* 247.50° 西南偏西（西南西）
* 258.75° 西微南
* 270.00° 西
* 281.25° 西微北
* 292.50° 西北偏西（西北西）
* 303.75° 西北微西
* 315.00° 西北
* 326.25° 西北微北
* 337.50° 西北偏北（北北西）
* 348.75° 北微西

中國古代方位
------

中國古代方位
中國古代曾經有用地支、八卦、天干呢啲嚟表示方位。

### 地支方位

地支方位以**子**作為北方，**午**做南方，大致對應地球同太陽嘅相對方位。南北向嘅經線亦都係子午線，午門即係南門。

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 子 | 丑 | 寅 | 卯 | 辰 | 巳 | 午 | 未 | 申 | 酉 | 戌 | 亥 | 子 | 地支 |
| 北 |  |  | 東 |  |  | 南 |  |  | 西 |  |  | 北 | 四方 |

### 八卦方位

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 坎 | 艮 | 震 | 巽 | 離 | 坤 | 兌 | 乾 | 坎 | 八掛 |
| 北 | 東北 | 東 | 東南 | 南 | 西南 | 西 | 西北 | 北 | 八方 |

### 地支、八卦、天干綜合廿四方位

廿四方係以十二地支爲綱，再八卦之中，十二支無嘅四個，再用十天干，填埋淨低東西南北側邊八個。天干嘅【戊】【己】同地支嘅【戌】【巳】太似，就唔用，啱啱好有八個。

明代行船羅庚嘅廿四方位圖

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 子 | 癸 | 丑 | 艮 | 寅 | 甲 | 卯 | 乙 | 辰 | 巽 | 巳 | 丙 | 午 | 丁 | 未 | 坤 | 申 | 庚 | 酉 | 辛 | 戌 | 乾 | 亥 | 壬 | 子 | 廿四方 |
| 子 |  | 丑 |  | 寅 |  | 卯 |  | 辰 |  | 巳 |  | 午 |  | 未 |  | 申 |  | 酉 |  | 戌 |  | 亥 |  | 子 | 十二地支 |
| 坎 |  |  | 艮 |  |  | 震 |  |  | 巽 |  |  | 離 |  |  | 坤 |  |  | 兌 |  |  | 乾 |  |  | 坎 | 八卦 |
|  | 癸 |  |  |  | 甲 |  | 乙 |  |  |  | 丙 |  | 丁 |  |  |  | 庚 |  | 辛 |  |  |  | 壬 |  | 十天干 |
| 北 |  |  | 東北 |  |  | 東 |  |  | 東南 |  |  | 南 |  |  | 西南 |  |  | 西 |  |  | 西北 |  |  | 北 | 八方 |

北係跟**坎**、**子**；東就跟**震**、**卯**；南就跟**離**、**午**；而西就跟**兌**、**酉**。

東北跟**艮**；東南就跟**巽**；西南跟**坤**；西北就跟**乾**。

明代行船重有用兩個隔籬方位，表示方位中間，例如：甲寅係甲同寅中間，等於 67.5°，而甲卯就等於 82.5°。

可以參考海道針經。

### 六合方位

中國古代重有所謂六合嘅講法嚟表示空間方位。一種講法係：前、後、左、右、上、下，而另一種講法就係：東、南、西、北、上、下。

鐘面方位
----

當係鐘面十二個鐘，用幾點鐘方向指示方位。飛機機員同地面軍隊呢啲軍事組織，通常用鐘面方位以示方向。

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 十二點鐘方向 | 一點鐘方向 | 二點鐘方向 | 三點鐘方向 | 四點鐘方向 | 五點鐘方向 | 六點鐘方向 | 七點鐘方向 | 八點鐘方向 | 九點鐘方向 | 十點鐘方向 | 十一點鐘方向 | 十二點鐘方向 | 鐘面方位 |
| 子 | 丑 | 寅 | 卯 | 辰 | 巳 | 午 | 未 | 申 | 酉 | 戌 | 亥 | 子 | 廿四方位 |
| 北 |  |  | 東 |  |  | 南 |  |  | 西 |  |  | 北 | 四方位 |